2021. gada 10. augustā Rīkojums Nr. 547

Rīgā (prot. Nr. 55 50. §)

**Par valstij piekrītošo nekustamo īpašumu Ķiršu ielā 4 un Raiņa ielā 15, Cēsīs, Cēsu novadā, nodošanu Cēsu novada pašvaldības īpašumā**

1. Saskaņā ar Publiskas personas mantas atsavināšanas likuma 42. panta pirmo daļu, 42.1 un 43. pantu un 45. panta pirmo daļu Valsts ieņēmumu dienestam nodot bez atlīdzības Cēsu novada pašvaldības īpašumā šādu valstij piekrītošo bezmantinieka mantu, lai saskaņā ar likuma "Par pašvaldībām" 15. panta pirmās daļas 2. un 9. punktu to izmantotu pašvaldības autonomo funkciju īstenošanai – palīdzības sniegšanai iedzīvotājiem dzīvokļu jautājumu risināšanā, teritorijas labiekārtošanai un sanitārās tīrības nodrošināšanai:

1.1. nekustamo īpašumu (nekustamā īpašuma kadastra Nr. 4201 008 0320) – zemes vienību (zemes vienības kadastra apzīmējums 4201 008 0320) 1,165 ha platībā, daudzdzīvokļu māju (būves kadastra apzīmējums 4201 008 0320 001),  šķūni (būves kadastra apzīmējums 4201 008 0320 002) un šķūni (būves kadastra apzīmējums 4201 008 0320 003) – Ķiršu ielā 4, Cēsīs, Cēsu novadā;

1.2. nekustamo īpašumu (nekustamā īpašuma kadastra Nr. 4201 005 3415) – zemes vienību (zemes vienības kadastra apzīmējums 4201 008 0320) 0,4418 ha platībā, dzīvojamo māju (būves kadastra apzīmējums 4201 005 3415 001),  šķūni (būves kadastra apzīmējums 4201 005 3415 002 ) un šķūni (būves kadastra apzīmējums 4201 005 3415 003) – Raiņa ielā 15, Cēsīs, Cēsu novadā.

2. Cēsu novada pašvaldībai šā rīkojuma 1. punktā minētos nekustamos īpašumus bez atlīdzības nodot valstij, ja tie vairs netiek izmantoti šā rīkojuma 1. punktā minēto funkciju īstenošanai.

3. Pilnvarot Cēsu novada pašvaldību parakstīt nostiprinājuma lūgumu par īpašuma tiesību nostiprināšanu valstij uz šā rīkojuma 1. punktā minētajiem nekustamajiem īpašumiem, kā arī veikt citas nepieciešamās darbības nekustamo īpašumu ierakstīšanai zemesgrāmatā.

4. Cēsu novada pašvaldībai, nostiprinot zemesgrāmatā īpašuma tiesības uz šā rīkojuma 1. punktā minētajiem nekustamajiem īpašumiem:

4.1. nekustamos īpašumus nostiprināt zemesgrāmatā uz valsts vārda Vides aizsardzības un reģionālās attīstības ministrijas personā vienlaikus ar Cēsu novada pašvaldības īpašuma tiesību nostiprināšanu;

4.2. norādīt, ka īpašuma tiesības nostiprinātas uz laiku, kamēr Cēsu novada pašvaldība nodrošina šā rīkojuma 1. punktā minēto funkciju īstenošanu;

4.3. ierakstīt atzīmi par aizliegumu atsavināt nekustamos īpašumus un apgrūtināt tos ar hipotēku.

5. Šā rīkojuma 4.3. apakšpunktā minēto aizliegumu – apgrūtināt nekustamos īpašumus ar hipotēku – nepiemēro, ja nekustamie īpašumi tiek ieķīlāti par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs